[pic] | COMISIA EUROPEANĂ |

Bruxelles, 12.7.2010

COM(2010)383 final

PROIECT DE BUGET RECTIFICATIV NR. 7 LA BUGETUL GENERAL 2010

SITUAȚIA CHELTUIELILOR PE SECȚIUNI Secțiunea III - Comisia

PROIECT DE BUGET RECTIFICATIV NR. 7 LA BUGETUL GENERAL 2010

SITUAȚIA CHELTUIELILOR PE SECȚIUNI Secțiunea III - Comisia

Având în vedere:

- Tratatul privind funcționarea Uniunii Europene, în special articolul 314, coroborat cu Tratatul de instituire a Comunității Europene a Energiei Atomice, în special articolul 106a,

- Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene[1], în special articolul 37,

- bugetul general al Uniunii Europene pentru exercițiul financiar 2010, adoptat la 17 decembrie 2009[2],

- bugetul rectificativ 1/2010, adoptat la 19 mai 2010,

- bugetul rectificativ 2/2010, adoptat la 16 iunie 2010,

- proiectele de buget rectificativ nr. 2/2010[3], 3/2010[4], 5/2010[5] și 6/2010[6].

Comisia Europeană prezintă autorității bugetare proiectul de buget rectificativ nr. 7 la bugetul 2010.

MODIFICĂRI LA SITUAȚIA GENERALĂ A VENITURILOR

Modificările la situația generală a veniturilor și la situația veniturilor și cheltuielilor pe secțiuni pot fi consultate pe site-ul EUR-Lex (http://eur-lex.europa.eu/budget/www/index-ro.htm). Cu titlu informativ, se atașează ca anexă la buget o versiune în limba engleză a modificărilor la această situație.

EXPUNERE DE MOTIVE

INTRODUCERE

Proiectul de buget rectificativ (PBR) nr. 7 pentru 2010 cuprinde crearea unui nou post bugetar 01 04 01 03 pentru garanția acordată de Uniunea Europeană în conformitate cu dispozițiile articolului 122 alineatul (2) din Tratatul privind funcționarea Uniunii Europene (TFUE) și, în mod corespunzător, a unui nou articol 802 în partea de venituri. În prezent, se propune o mențiune simbolică („p.m.”) atât pentru creditele de angajament și pentru cele de plată, cât pentru venituri. După caz, Comisia va propune disponibilizarea creditelor necesare prin intermediul unui transfer sau printr-un buget rectificativ.

PBR 7/2010 nu are implicații financiare.

STABILITATEA FINANCIARă

La 9 mai 2010, Consiliul a decis adoptarea unui pachet cuprinzător de măsuri destinate să mențină stabilitatea financiară în Europa, inclusiv un mecanism european de stabilizare financiară, bazat pe articolul 122 alineatul (2) din TFUE. Articolul respectiv prevede asistență financiară pentru statele membre care se confruntă cu dificultăți cauzate de evenimente excepționale situate în afara controlului acestora.

Mecanismul va funcționa fără a aduce atingere facilității existente care acordă asistență financiară pe termen mediu pentru balanța de plăți a statelor membre care nu fac parte din zona euro.

Pentru a acorda această asistență financiară, Comisia va contracta, în numele Uniunii Europene, împrumuturi de pe piețele de capital sau de la instituții financiare. Pentru a-și onora obligațiile în cazul insolvabilității debitorilor, Comisia ar putea recurge la propriile rezerve de lichidități pentru a onora provizoriu datoria. Se aplică articolul 12 din Regulamentul (CE, Euratom) nr. 1150/2000 al Consiliului din 22 mai 2000 privind punerea în aplicare a Deciziei 2000/597/CE, Euratom referitoare la sistemul resurselor proprii ale Comunităților. Ulterior, va putea fi necesar ca operațiunea să fie inclusă în buget.

De asemenea, este posibil ca rambursările în urma unei insolvabilități inițiale sau orice alte venituri rezultate din exercitarea drepturilor legate de garanție să trebuiască incluse în buget ca venituri.

Prin urmare, se propune crearea unui nou post bugetar în partea de cheltuieli și, în mod corespunzător, a unui nou articol bugetar în partea de venituri, ca structură bugetară pentru garanția acordată de Uniunea Europeană.

Astfel cum se procedează pentru posturile bugetare legate de operațiuni de credit fără un fond specific de garantare, noul post 01 04 01 03 și noul articol 8 0 2 vor primi o mențiune simbolică („p.m.”). După caz, Comisia va propune disponibilizarea creditelor necesare prin intermediul unui transfer sau printr-un buget rectificativ.

[1] JO L 248, 16.9.2002, p. 1.

[2] JO L 64, 12.3.2010.

[3] COM (2010) 108.

[4] COM (2010) 149.

[5] COM (2010) 169.

[6] COM(2010) 315.